﻿THE ROMANIAN ORTHODOX ARCHDIOCESE IN THE AMERICAS SAINT NICHOLAS - ROMANIAN ORTHODOX CHURCH 45-03 48 Av Woodside NY, 11377; www stnicholaschurch net În această zi de bucurie, care se continuă tot cu zile de bucurie, în această zi de pace, care se continuă cu alte zile care sunt dătătoare de pace, în această zi în care stăm cu sărbătorire în faţa Mântuitorului Înviat, să ne gândim la Domnul Hristos Cu viaţa noastră, cu cele agonisite de sufletul nostru, să căutăm să fim oameni buni care pot da încredere celorlalţi oameni A fi cu Domnul Hristos înseamnă a fi sub binecuvântare, a fi sub iertarea păcatelor, a fi în marginile păcii, în marginile bucuriei şi ale netemerii Dumnezeu să ne ajute! PROGRAMUL LITURGIC ÎN SĂPTĂMÂNA LUMINATĂ Duminică 16 aprilie: Canonul Sâmbetei celei Mari SLUJBA ÎNVIERII DOMNULUI Sfânta Liturghie 11 00 PM Vecernia Pascală (Învierea a doua) Luni 17 aprilie: Utrenie și Sfânta Liturghie (Sfintele Paști) Marți 18 aprilie: 1 30 AM 12 00 PM 8 30 AM Utrenie și Sfânta Liturghie (Sfintele Paști) … 8 30 AM Vineri 21 aprilie: IZVORUL TĂMĂDUIRII Utrenie și Sfânta Liturghie … 8 30 AM Duminică 23 aprilie: SFANTUL MC GHEORGHE - HRAMUL BISERICII Utrenie și Sfânta Liturghie … 8 30 AM Preot Paroh Marius DanielmDumitrescu a început era Cuvântul şi Cuvântul era la Dumnezeu şi Dumnezeu era Cuvântul Acesta era întru început la Dumnezeu Toate prin El s-au făcut; şi fără El nimic nu s-a făcut din ce s-a făcut Întru El era viaţă şi viaţa era lumina oamenilor Şi lumina luminează în întuneric şi întunericul nu a cuprins-o Fost-a om trimis de la Dumnezeu, numele lui era Ioan Acesta a venit spre mărturie, ca să mărturisească despre Lumină, ca toţi să creadă prin el Nu era el Lumina ci ca să mărturisească despre Lumină Cuvântul era Lumina cea adevărată care luminează pe tot omul, care vine în lume În lume era şi lumea prin El s-a făcut, dar lumea nu L-a cunoscut Întru ale Sale a venit, dar ai Săi nu L-au primit Şi celor câţi L- au primit, care cred în numele Lui, lea dat putere ca să se facă fii ai lui Dumnezeu, Care nu din sânge, nici din poftă trupească, nici din poftă bărbătească, ci de la Dumnezeu s-au născut Şi Cuvântul S-a făcut trup şi S-a sălăşluit între noi şi am văzut slava Lui, slavă ca a Unuia-Născut din Tatăl, plin de har şi de adevăr Ioan mărturisea despre El şi striga, zicând: Acesta era despre Care am zis: Cel care vine după mine a fost înaintea mea, pentru că mai înainte de mine era Şi din plinătatea Lui noi toţi am luat, şi har peste har Pentru că Legea prin Moise s-a dat, iar harul şi adevărul au venit prin Iisus Hristos (Ioan 1, 1 - 17) PASTORALĂ LA PRAZNICUL ÎNVIERII DOMNULUI Prea Cucernici Părinţi, Iubiţi Credincioşi, Hristos a înviat! Dăm slavă lui Dumnezeu că ne-a învrednicit să ne vestim din nou Învierea lui Hristos, minunea ce a schimbat soarta omului şi a lumii, minune vestită de femeile mironosițe, de Sfinții Apostoli și de mulțimea celor care L-au întâlnit pe Hristos cel Înviat, până la Saul pe drumul Damascului Se cuvine să ne oprim la semnificațiile acestei vestiri la capătul pelerinajului prin Postul Sf Paști După rânduială, am postit și ne-am rugat pentru ca să ne învrednicim de lumina și bucuria Învierii, dar și de descoperirea sensului acestui eveniment Căutarea noastră cu post și rugăciune a atins o culme în zilele Săptămânii Sf Patimi Am cântat ”Cămara Ta Mântuitorule, o văd împodobită și îmbrăcăminte nu am ca să intru într-însa, luminează-mi haina sufletului meu și mă mântuiește” întrezărind bogăția acestor zile ale Învierii și dorind să ne îmbrăcăm cu lumina cunoștinței Cămara Mântuitorului unde sufletul nostru dorește să pătrundă este mormântul în care a fost așezat după coborârea de pe Cruce, mormânt care a fost străbătut de lumina Învierii și a devenit prilej de vestire și de împărtășire de lumina cea veșnică a Împărăției cerurilor Fidele ucenice ale Domnului, femeile mironosițe se află duminică dis-de-dimineață la mormânt pentru a împlini rânduiala iudaică a ungerii trupului celui mort Însuşi îngerul Domnului prăvălește piatra și le descoperă mormântul pentru ca femeile mironosiţe să vadă minunea (Matei 28, 1-4) Și tot îngerul le vestește Învierea Domnului: Ştiu că pe Iisus cel răstignit Îl căutaţi Nu este aici; căci S-a sculat precum a zis; veniţi de vedeţi locul unde a zăcut Şi degrabă mergând, spuneţi ucenicilor Lui că S-a sculat din morţi şi iată va merge înaintea voastră în Galileea; acolo Îl veţi vedea (Matei 28, 5-7) Femeile au luat cuvintele îngerului, că ”cel Răstignit nu este aici, S-a sculat din morți” și le-au dus Apostolilor Vestirea îngerului s-a aflat apoi confirmată de întâlnirea cu Hristos cel Înviat a femeilor mironosițe și a Apostolilor până la a deveni mărturisire: ”Domnul cu adevărat a înviat și s-a arătat lui Simon ” (Luca 24, 34) Cine sunt cei care s-au învrednicit de această Întâlnire care a schimbat soarta omenirii? Mai întâi femeile mironosițe, amintite de Sf Matei, Maria Magdalena și cealaltă Marie, în care o putem identifica pe mama lui Iacob și a lui Iosif Maria Magdalena este una și aceeași persoană cu femeia păcătoasă care, ”luând rânduială de mironosiță”, a venit la Iisus în casa lui Simon leprosul din Betania (Matei 26, 6-13), I-a turnat pe cap mir de mare preț, I-a spălat picioarele cu lacrimile pocăinței și le-a șters cu părul capului ei Domnul a primit această ofrandă ca pe o prefigurare a morții și îngropării Sale, lăudând gestul ei Această femeie este cea care s-a învrednicit prima, împreună cu ”cealaltă Marie”, să primească vestirea îngerului și să-l întâlnească pe Hristos cel Înviat: ”Când mergeau ele să vestească ucenicilor, iată Iisus le-a întâmpinat zicând: Bucurați-vă! Iar ele, apropiindu-se, au cuprins picioarele Lui și I s-au închinat” (Matei 28, 9) Credincioșia lor față de Învățătorul lor, îndrăzneala de a merge dis-de-dimineață la mormânt, în timp ce Apostolii erau ascunși de frica iudeilor și se temeau să nu împărtășească soarta profetului din Nazaret, au fost răsplătite prin prima întâlnire cu Hristos cel Înviat Au urmat, după cum ne descoperă Sfintele Evanghelii, arătările Domnului repetate către ucenici, până la cea de pe drumul Damascului către Saul prigonitorul Pornit să dea pe față ceea ce credea el a fi o ”înșelăciune” a ucenicilor și să-l descopere pe Hristos cel furat din mormânt (Gala Galaction), Saul îl întâlnește pe Cel pe care îl căuta, întocmai ca femeile mironosițe și Apostolii, pe Hristos cel Înviat care îl cheamă la vestirea minunii Învierii Și Saul descoperă taina mormântului gol din care strălucește lumina Învierii lui Hristos Prea Cucernici Părinţi, Iubiţi Credincioşi, Această căutare a lui Hristos cel Înviat, această descoperire a mormântului ”gol”, dar plin de slava lui Hristos este sensul adânc al călătoriei prin această viață a fiecărui creștin Fiecare ne recunoaștem în persoana femeii păcătoase, a Apostolilor temători și neînțelegători sau al lui Saul căutătorul de adevăr Fiecare dintre aceștia au aflat răspuns la întrebări și căutări în întâlnirea cu Hristos cel ridicat din morți Nu putem să credem că noi vom afla într-un alt mod răspuns frământărilor noastre decât în această întâlnire De acestea ne încredințează Sf Ioan Gură de Aur: ”Care dintre voi n-ar vrea să fie ca acelea şi să cuprindă picioarele lui Iisus? Puteţi şi acum, toţi câţi vreţi! Puteţi să-I cuprindeţi nu numai picioarele, ci şi mâinile, şi capul acela sfânt, împărtăşindu-vă, cu cuget curat, cu înfricoşătoarele taine Nu numai aici pe pământ; ci Îl veţi vedea şi în ziua aceea a judecăţii, cu slava aceea nespusă” (Omilia 89 la Evanghelia de la Matei) Ceea ce dă sens vieții noastre este întâlnirea cu Hristos cel Înviat, în icoană, în cuvântul Evangheliei, în Sfânta Împărtășanie Această întâlnire poate purta sensul schimbării noastre existențiale, la fel ca în cazul femeilor mironoșițe și al Apostolilor, la capătul unei căutări profunde, în urma unei cercetări atente a conștiinței pentru a ne identifica păcatele și neputințele și a-I cere lui Hristos vindecare și înțelegere Sf Ioan Gură de Aur ne încredințează de împlinirea acestei căutări în Împărăția cea veșnică a Celui Înviat În zilele care urmează misiunea noastră pe pământ american se va afla reînnoită prin împlinirea planului de fondare a Mitropoliei românilor ortodocși din cele două Americi și a Episcopiei din Canada Vă îndemn pe toți la rugăciune pentru a ne întări Dumnezeu în misiunea noastră, vă îndemn la împreună lucrare pentru a ne împlini responsabilitățile în creşterea şi educarea copiiilor şi tinerilor noştri, în călăuzirea tuturor credincioșilor pe drumul mântuirii Vă îndemn să ne rugăm ca Dumnezeu să ne păzească în dreapta credinţă, vrednici mărturisitori ai Tradiţiei adevărate a Bisericii Ortodoxe Iar în toate să ne punem nădejdea în Hristos cel Înviat, bucuria și lumina sufletelor noastre Vă îmbrăţişez în Hristos Domnul Cel Înviat şi vă urez Sărbători fericite cu sănătate, pace și bucurii în viața de familie și în cea a parohiilor! Al vostru frate întru rugăciune către Dumnezeu, † Mitropolit NICOLAE Chicago, Praznicul Învierii Domnului, 2017